HU

Brüsszel, 7.8.2006

COM(2006)445 végleges

Javaslat

A TANÁCS RENDELETE

a Burmával/Mianmarral szembeni korlátozó intézkedések megújításáról és a 798/2004/EK rendelet hatályon kívül helyezéséről szóló 817/2006/EK rendelet módosításáról

(előterjesztő: a Bizottság)

INDOKLÁS

(1) A Burmával/Mianmarral szembeni korlátozó intézkedések megújításáról és a 798/2004/EK rendelet hatályon kívül helyezéséről szóló, az Európai Unió Hivatalos Lapjában közzétett 817/2006/EK tanácsi rendelet 2006. június 2-án lépett hatályba.

(2) Számos gazdasági szereplő felvetette a kérdést, hogy az előző 798/2004/EK rendelet 8. cikkében lévő rendelkezést miért nem illesztették be a 817/2006/EK rendeletbe. Ez a rendelkezés lehetővé tette a pénzügyi intézmények számára, hogy olyan összegeket írjanak jóvá befagyasztott számlákra, amelyeket a felsorolt személyek vagy szervezetek számláira harmadik felek utaltak át, amennyiben az ilyen jóváírások szintén be vannak fagyasztva.

(3) Ez a mulasztás úgy tűnik tévedésre vezethető vissza. A Bizottság ennélfogva javasolja a fent említett rendelkezés visszamenőleges hatállyal történő hozzáadását a 817/2006/EK tanácsi rendelethez.

Javaslat

A TANÁCS RENDELETE

a Burmával/Mianmarral szembeni korlátozó intézkedések megújításáról és a 798/2004/EK rendelet hatályon kívül helyezéséről szóló 817/2006/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 60. és 301. cikkére,

tekintettel a Burmával/Mianmarral szembeni korlátozó intézkedések megújításáról szóló, 2006. április 27-i 2006/318/KKBP tanácsi közös álláspontra [1],

tekintettel a Bizottság javaslatára [2],

mivel:

(1) A Burmával/Mianmarral szembeni korlátozó intézkedések megújításáról szóló, valamint az 1081/2000/EK rendeletet hatályon kívül helyező 798/2004/EK tanácsi rendelet [3] 8. cikke lehetővé tette a pénzügyi intézmények számára, hogy harmadik felek által átutalt összegeket írjanak jóvá a felsorolt személyek vagy szervezetek befagyasztott számláira, amennyiben az ilyen jóváírások szintén be vannak fagyasztva.

(2) A 817/2006/EK tanácsi rendelet [4] a 798/2004/EK rendelet helyébe lépett, egy tévedés következtében azonban kimaradt belőle az adott rendelkezés. A 817/2006/EK rendeletet ezért módosítani kell, hogy tartalmazza az adott rendelkezést.

(3) Célszerű, hogy ez a rendelet attól az időponttól kezdve kerüljön alkalmazásra, amikor a 817/2006/EK tanácsi rendelet hatályba lépett.

ELFOGADTA EZT A RENDELETET:

1. cikk

A 817/2006/EK rendelet 7. cikke a következő (3) bekezdéssel egészül ki:

"3. A 6. cikk (2) bekezdése nem gátolja a Közösség pénzügyi vagy hitelintézményeit abban, hogy harmadik felek által átutalt összegeket írjanak jóvá a felsorolt személyek vagy szervezetek befagyasztott számláira, amennyiben az ilyen jóváírások szintén be vannak fagyasztva. A pénzügyi vagy hitelintézmény haladéktalanul tájékoztatja az illetékes hatóságokat az ilyen ügyletekről.

2. cikk

Ez a rendelet az Európai Unió Hivatalos Lapjában történő kihirdetését követő napon lép hatályba.

Ezt a rendeletet 2006. június 2-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 116., 2006.4.29., 77. o.

[2] HL C […]., […]., […]. o.

[3] HL L 125., 2004.4.28., 4. o. A 817/2006/EK rendelettel (HL L 148., 2006.6.2., 1. o.) módosított rendelet.

[4] HL L 148., 2006.6.2., 1.o.

--------------------------------------------------